Þingræður haldnar á Alþingi Íslendinga



Herra forseti. Hér eru til atkvæða brtt. þm. Alþb. um tekjuöflun og vega þær upp og gera reyndar betur þær brtt. aðrar sem Alþb. flytur og eru til útgjaldaauka. Það er því ekki rétt, sem haldið hefur verið fram sums staðar, að stjórnarandstaðan, a.m.k. ekki Alþb., flytji eingöngu brtt. um aukin útgjöld. Hér eru fluttar tillögur um tekjuöflun á móti. Það er rétt að geta þess í leiðinni að þessar tekjuöflunartillögur eru að flestu leyti hliðstæðar þeim sem hv. þm. Alþfl. hafa flutt á undanförnum árum og væntu tillögumenn sér því í upphafi góðs af stuðningi þeirra hv. þm. Ég segi já.



Herra forseti. Ég er andvíg því að það hús, sem hér um ræðir, verði reist á þeim stað sem því er ætlað og ég tel að húsnæðisvanda Alþingis sé unnt og æskilegt að leysa með öðrum hætti. Ég segi nei.



Herra forseti. Ég vil aðeins ítreka það sem kom fram í framsögu minni með þessari till. Þarna er um það að ræða að ljúka hönnun umrædds húsnæðis þannig að skipulagsyfirvöld borgarinnar geti tekið ákvörðun um hvort þau fallast á þessar byggingarframkvæmdir og í framhaldi af því getur þingið síðan tekið ákvörðun um hvort það óskar að reisa húsið. Ég ítreka þessa umsögn mína og segi já.



Herra forseti. Með skírskotun til atkvæðaskýringar hv. 5. þm. Vestf. segi ég nei.



Herra forseti. Mér þykir fyrirhuguð bygging falla illa inn í umhverfið og vera of hátimbruð og segi nei.



Herra forseti. Ég tel margt brýnna að leysa í þágu Alþingis og alþm. en húsnæðismál. Ég hygg að bið verði á því að reist verði sú bygging sem verið er að leggja til að hönnuð verði til loka. Ég held að menn ættu að nota þann tíma til að hugsa sitt ráð betur en gert hefur verið. Ég segi nei.



Hæstv. forseti. Sú bygging, sem hér er verið að greiða atkvæði um, er þegar búin að kosta töluvert fé. Ég tel að hún fari bæði illa í þessu umhverfi og verði allt of kostnaðarsöm og það verði hægt að leysa húsnæðismál Alþingis á ódýrari og betri hátt. Ég segi nei.



Herra forseti. Við 2. umr. fjárlaga var felld till. um hækkun á framlagi til Rannsóknasjóðs í 100 millj. kr. Þessi sjóður var stofnaður að ég hygg 1985 samkvæmt ákvörðun þáv. ríkisstjórnar. Fjárveiting til hans hefur ekki haldið verðgildi sínu. Rannsóknaráð með þm. stjórnarliða og stjórnarandstöðu ályktaði um aukið framlag til sjóðsins undir forsæti Sverris Hermannssonar þáv. hæstv. menntmrh. Sjóðurinn hefur ekki haldið verðgildi sínu. Menn eru að leggja til lækkun í raun á fjárveitingum til sjóðsins, þeir sem að mótun tillagna standa. Það er hin mesta óhæfa. Á öðru er þörf. Ég segi já.



Herra forseti. Þessi brtt. lýtur að hækkun á framlagi til Lánasjóðs ísl. námsmanna um 200 millj. kr. Sú hækkun mun láta nærri til að duga þannig að af megi taka þá skerðingu sem hæstv. fyrrv. menntmrh. Sjálfstfl. hafa gripið til og hæstv. núv. menntmrh. hyggst viðhalda. Sú skerðing nemur nálægt 20% á lánum til námsmanna. Þessi hækkun mundi eins og áður sagði duga til að afnema þá skerðingu sem engin rök eru fyrir ég er í raun andstæð anda laga um námslán og námsstyrki. Ég segi já.



Herra forseti. Ég tel það sérstaklega ljótan blett á fjárveitingavaldinu að stuðningur við nemendur sem stunda framhaldsnám fjarri heimabyggð sinni skuli hafa minnkað óðfluga ár frá ári vegna þess að hann er svo til sama krónutala ár frá ári. Ég tel þetta algerlega óviðeigandi og til skammar og segi já við þessari tillögu.



Herra forseti. Sú aðstaða sem dreifbýlisbúar búa við er orðin helmingi lakari að þessu leyti en var fyrir örfáum árum eftir könnun sem gerð var og svari við fsp. frá Sturlu Böðvarssyni að dæma þannig að það er auðséð hvernig fjárveitingavaldið og meiri hluti á Alþingi lítur á þessi mál að reyna að jafna aðstöðumuninn í þjóðfélaginu. Ég minni á þeirra orð að þeir ætluðu að vinna að því. Ég segi já.



Herra forseti. Þingheimur hefur rétt í þessu fellt till. frá mér og öðrum þingkonum Kvennalistans um þetta sama efni, að í raun verði jafnaður námskostnaður nemenda sem stunda nám í framhaldsskóla fjarri sinni heimabyggð. Tillaga okkar gerði ráð fyrir hækkun dreifbýlisstyrks í 100 millj. kr. Það verður æ fleirum ljóst að menntun er eitt af mikilvægustu atriðunum varðandi dreifbýlið. Til að halda þar byggð verða börn dreifbýlisbúa að eiga jafnan rétt á við aðra til menntunar. Það kom fram sem svar við fsp. fyrr á þingtímanum að upphæð sú sem nemendum er ætlað að lifa af eða réttara sagt er ætluð til jöfnunar á námskostnaði var upphaflega 26 þús. á núgildandi verðlagi, en er komin niður í 12 þús. Nemendur borga hátt á annað hundrað þús. kr. fyrir fæði og húsnæði í heimavist við framhaldsskólana. Þó þessi tillaga gangi ekki eins langt og tillaga okkar kvennalistakvenna er um nokkra bót að ræða fyrir nemendur dreifbýlisins. Ég segi því já.



Virðulegi forseti. Þrátt fyrir að þessi heiðurslaun eigi að vera hafin yfir flokkadrætti og dægurþras lítur þessi listi þannig út að við kvennalistakonur getum ekki sætt okkur við hann. Það er augljóst mál að hlutur kvenna er þarna mjög illa fyrir borð borinn og fær ekki náð fyrir augum þm. þegar kemur að því að meta hverjir listamenn skuli verðugir launanna. Auðvitað á kynferði ekki að ráða þegar um er að ræða mat á listaverkum, en hingað til hefur það greinilega ráðið. Það var mikið rætt núna í menntamálanefndunum að ráða núna bót á þessu, en raun varð á að nú var fækkað og launum þess listamanns, Snorra Hjartarsonar, sem lést á sl. ári var skipt á hina 15 sem eftir lifðu og kallað hækkun. Í trausti þess að á þessu verði ráðin bót myndarlega á næsta ári með sérstöku tilliti til hlutar kvenna segi ég já.



Herra forseti. Það er órökstutt með öllu og algerlega úr lausu lofti gripið að Alþingi hafi nokkru sinni haft kynskiptan hugsunarhátt þegar þeir listamenn hafa verið valdir sem Alþingi hefur þótt rétt að heiðra sérstaklega með ákvörðun hér á Alþingi. Að gefa slíkt í skyn er í senn ósmekklegt og óviðeigandi og ég harma að það skuli hafa gerst. Ég segi nei við þessari tillögu.



Herra forseti. Með tilvísan til afar skilmerkilegrar greinargerðar hv. 2. þm. Norðurl. e. fyrir atkvæði sínu áðan segi ég já.



Herra forseti. Í tillögum fjvn. er gert ráð fyrir allnokkurri aukningu á fjárveitingu til íþróttastarfseminnar. Betur mætti gera, en þetta verður að nægja að sinni og því segi ég nei.



Hæstv. forseti. Það er hörmulegt til þess að vita að áhrifamestu menn í ríkisstjórn lýsa yfir stuðningi við íþróttir og vitna í að örlítið hafi verið hækkað framlag af fjvn. frá því að fjárlagafrv. var kynnt í upphafi. En þar sem framlagið eins og það lítur nú út hækkað á fjárlögum nær ekki þeirri upphæð sem var á síðasta árs fjárlögum segi ég já.



Hæstv. forseti. Um leið og ég geri grein fyrir atkvæði mínu vil ég draga athygli að því að það kostar líklega um 1000 millj. að reka íþróttahreyfinguna á Íslandi næsta ár. Hér er verið að greiða atkvæði um hvort styrkurinn á að vera 27 millj. rekstrarstyrkur eða ekki sem þó er þó nokkuð lægri styrkur en var á fjárlögum sl. ár. Ég harma að afstaða Alþingis skuli vera svo neikvæð til íþróttahreyfingarinnar. Ég segi já.



Herra forseti. Ég geri svipaða grein fyrir atkvæði mínu nú og ég gerði við 2. umr. fjárlaga. Við umræður á Alþingi undanfarna daga hafa verið færð fyrir því gildi rök að íþróttahreyfingin hafi ekki verið hlunnfarin í fjárlögum af hálfu Alþingis og með það í huga að eftir að októbermánuður hafi verið gerður upp hjá Íslenskri getspá námu greiðslur til eignaraðila sem hér segir: Íþróttasambands Íslands 95,6 millj. kr., Öryrkjabandalags Íslands 82 millj., Ungmennafélags Íslands 27,3 millj., og með það í huga að þessar upphæðir hafa hækkað verulega síðan og íþróttahreyfingin hefur líklega aldrei fengið eins mikla fjármuni fyrir atbeina Alþingis og einmitt um þessar mundir segi ég nei.



Herra forseti. Svo sem fram hefur komið hefur íþróttahreyfingin fyrir atbeina Alþingis nú rýmri fjárráð en nokkru sinni fyrr og þrátt fyrir ummæli hv. 5. þm. Reykv., formanns Borgarafl. og fyrrv. fjmrh., held ég að fjárhagslega standi hagur íþróttahreyfingarinnar nú með meiri blóma en meðan sá hv. þm. gegndi embætti fjmrh. Ég segi því nei.



Hæstv. forseti. Hér höfum við verið að greiða atkvæði um framlög til Íþróttasambands Íslands og till. um að fjárveitingar til þess verði óbreyttar að krónutölu miðað við síðustu fjárlög. Það er í samræmi við till. fjvn. til Ungmennasambands Íslands þar sem fjvn. gerir ráð fyrir óbreyttum framlögum frá síðustu fjárlögum. Það er því tvöfeldni sem hér er á ferð og greinilegt að það er vegið að íþróttahreyfingunni með ósmekklegum hætti. Sú fullyrðing að hún eigi nóg af peningum, sem kom fram hjá hv. þm. Alþfl. hér, er ekki rétt. Það er nú svo að rekstur hennar kostar jafnvel meira en 1 milljarð. Við erum með öruggar tölur um reksturinn á hreyfingunni þannig að þrátt fyrir þessi framlög og tekjur af lottói er þetta samtals innan við 10% af rekstri þeirra hreyfinga. Ég tel að það hafi verið vegið mjög ósmekklega að formanni Borgarafl. áðan af hv. 3. þm. Vesturl. og hann ætti að kynna sér málin betur áður en hann fer upp og talar um það sem hann veit ekki nægjanlega mikið um. Við sem höfum staðið í forustu fyrir íþróttahreyfingunni 



Hæstv. forseti. Ég átti síst von á því, eftir að hafa eytt allri þeirri starfsævi sem ég á frá sjö ára aldri í íþróttahreyfingunni og lagt þar af mörkum sjálfboðaliðsstarf sem hefur verið metið af hreyfingunni með æðstu viðurkenningum, að vera mín á Alþingi gæti orðið til þess að lítið yrði gert úr mínum þætti í uppbyggingu íþróttahreyfingarinnar af hv. þingmanni eða þingmönnum. Ég stend á virðulegu Alþingi og get horft framan í hvern einasta mann sem hér er inni án þess að blikna og borið saman mitt ævihlaup í íþróttahreyfingunni og annars staðar og þar hefur aldrei komið króna fyrir. Eitt af því sem ég átti mikinn þátt í að sett yrði af stað voru getraunirnar þar sem íþróttahreyfingin í heild vinnur sjálfboðaliðsstarf og fær ákveðinn prósentuhluta af seldum miðum fyrir hvert félag. Það var fyrrv. menntmrh. Gylfi Þ. Gíslason sem kom því af stað.



Ég met orð forseta, en ég vil biðja hæstv. forseta, réttlátan eins og hann hefur verið, að taka tillit til þess að hér var vegið að mér sem persónu og eins að mínum embættisgjörðum sem fjmrh. við afgreiðslu þeirra fjárlaga sem nú eru til afgreiðslu. En ég skal stytta mál mitt mjög. Ég vil mótmæla því að íþróttahreyfingin hafi rýmri fjárhag en áður. Það er rangt. Ég vil líka segja að bæði lottóið, getraunirnar og líka afrakstur þeirrar vinnu sem íþróttahreyfingin og hver einstaklingur þar leggur á sig til að afla fjár á annan hátt er sjálfsaflafé þó svo landslög hagi því þannig að það skuli þurfa leyfi til frá opinberum aðilum að stunda þá fjáröflun. Það er ekki framlag Alþingis, hvorki lottó né getraunir. Það er sjálfsaflafé íþróttahreyfingarinnar og á ekki að rugla saman við afgreiðslu á fjárlögum.



Herra forseti. Tillaga þessi fjallar um stuðning við fræsöfnun og frædreifingu til endurheimtu birkiskóga. Þetta er stórmerkilegt framtak sem byggir á sjálfboðaliðastarfi tugþúsunda manna um allt land og þetta starf þarfnast stuðnings okkar. Þess vegna er þessi tillaga flutt. Ég segi já.



Herra forseti. Þar sem ég lít svo til að tillaga um 3 millj. kr. hækkun til nytjaskóga, sem þegar hefur verið samþykkt, sé ætluð til þessa verkefnis, þá segi ég nei.



Hæstv. forseti. Mér skilst á þessum lið að fyrst hafi endurgreiðsla á söluskatti í sjávarútvegi verið skorin niður um helming og síðan sé verið að saxa af þeim helming, sem á að endurgreiða til sjávarútvegsins, einar 30 millj. til að standa undir kostnaði við Útflutningsráð Íslands sem annars kæmi úr ríkissjóði. Ég segi nei.



Herra forseti. Í fjárlögum þessa árs er gert ráð fyrir 700 millj. kr. upphæð til endurgreiðslu á söluskatti í sjávarútvegi. Í fjárlagafrv. hæstv. fjmrh. var þessi upphæð lækkuð í 350 millj. Hér er enn verið að leggja til lækkun um 30 millj. Þetta gerist á sama tíma og ráðgjafarstofnanir ríkisstjórnarinnar um efnahagsmál telja þörfina á gengislækkun vegna stöðu fyrirtækja í sjávarútvegi, þar á meðal fiskvinnslu, vera á bilinu 11–15%. Ég segi nei.



Herra forseti. Nú bíða 354 einstaklingar og 76 hjón eftir plássi fyrir aldraða í Reykjavík, en þessi hópur er að mati Félagsmálastofnunar Reykjavíkur í brýnni þörf fyrir þjónustu. Auk þeirra eru 276 einstaklingar og 46 hjón sem að mati Félagsmálastofnunar geta beðið, þó aðeins um skamma hríð. Hér er alls um að ræða 1380 manns. Einn stærsti áfanginn í því verkefni að stytta biðlista eftir þjónustu við aldraða í Reykjavík væri að ljúka við B-álmu Borgarspítalans. Samkvæmt upplýsingum heilbrmrn. verður B-álman hins vegar fyrst fullbúin árið 2003 með sama framlagi og verið hefur og gert er ráð fyrir í tillögum ríkisstjórnarinnar. Hér er hins vegar flutt tillaga um að flýta þessu mikilvæga verkefni. Ég segi já.



Hæstv. forseti. Ég vísa að öllu leyti til þess sem kom hér fram hjá hv. 7. þm. Reykv., en áður en ég geri grein fyrir atkvæði mínu vil ég fagna því sérstaklega, ef það er rétt, ef ég hef ekki tekið skakkt eftir, að hæstv. fjmrh. greiddi atkvæði með. Hann sagði já. Ég segi það líka. Ég segi já.



Herra forseti. Það er oft talað um það fagurlega á Alþingi að ferðamannaiðnaðurinn sé ný og blómstrandi atvinnugrein sem skapi miklar gjaldeyristekjur og það er út af fyrir sig rétt. Hér er hins vegar verið að selja íslenska náttúru og það er ekkert lagt til sem heitið getur til að vernda hana gegn þeim átroðningi sem til er stofnað með ferðamennskunni. Eini votturinn sem ég sé í fjárlagafrv. sem hér er verið að afgreiða eru litlar 400 þús. kr. til Dimmuborga í Mývatnssveit og 200 þús. kr. til hönnunar ferðamannaaðstöðu við Gullfoss. Á þessu ári er ekkert veitt til umhverfisverndar á ferðamannastöðum utan 1 millj. kr. til Dimmuborga að mig minnir. Það sem hér er lagt til er aðeins örlítið brot af því sem þyrfti að verja til umhverfisverndar vegna ferðamennsku, þessar 10 millj. kr. sem hér eru lagðar til, og þyrfti það að vera fimmföld eða tíföld upphæð ef vel ætti að vera. Ég segi já.



Herra forseti. Verð á raforku til húshitunar hefur farið ört hækkandi, á yfirstandandi ári samanlagt um nær 45% og almennir taxtar hafa hækkað um 36,5% hjá Rafmagnsveitum ríkisins. Þetta eru mun meiri hækkanir en orðið hafa hjá samsvarandi veitum á höfuðborgarsvæðinu og munurinn á orkuverði hefur þannig farið vaxandi á landsbyggðinni og á Reykjavíkursvæðinu. Til ljósa og eldunar er verðmunurinn nú nær 36%, en var kominn niður undir 20% í tíð þeirrar ríkisstjórnar sem ég sat í síðast. Hér er lagt til að lækka þá upphæð sem varið skal til niðurgreiðslna á rafhitun um 30 millj. kr. í krónutölu frá því sem var á síðasta ári. Sú aðgerð ein leiðir til 40% hækkunar á raforkuverði til húshitunar. Þar breyta engin hugsuð meðaltöl varðandi næsta ár. Ég segi já, herra forseti, við þessari tillögu.



Herra forseti. Hækkun raforkuverðs til húshitunar vegna minni niðurgreiðslna verður 4,5% samkvæmt útreikningum Rafmagnsveitna ríkisins sem gerðir voru til að leiðrétta ummæli hv. fyrri flm. þessarar brtt. við 2. umr. fjárlaga, en þau virðast hafa verið byggð á misskilningi. Hann taldi hækkunina nífalt hærri en hún í raun verður af þessum sökum og endurtók það síðan áðan í sinni atkvæðaskýringu. Þrátt fyrir þessa hækkun vegna minni niðurgreiðslna og vegna hækkana sem koma til vegna áætlaðra verðlagsbreytinga verður raforkuverð til húshitunar á næsta ári talsvert lægra á föstu verðlagi en það var á árunum 1980, 1981, 1982 og 1983 en þá var hv. fyrri flm. orkumálaráðherra. Ég segi nei.



Herra forseti. Athygli okkar hefur verið vakin á því fyrir skömmu að þau mistök hafi verið gerð við brtt. 4.37 að þar hafi fallið niður ákveðin skilyrði fyrir heimild til sölu fasteigna Grænmetisverslunar landbúnaðarins o.s.frv. sem eru í fjárlögum yfirstandandi árs. Því miður er ekki unnt að flytja brtt. og leiðréttingu við ákvæðið. Þess vegna hefur fjvn. samþykkt að kalla þessa tillögu til baka, en nefndin mun við fyrstu hentugleika flytja sérstakt frv. sem veitir umrædda heimild til ráðherra um sölu á þessum fasteignum með sömu skilmálum og eru ríkjandi fyrir yfirstandandi ár.



Herra forseti. Hér eru menn að reyna að bjarga því að ekki séu framkvæmd mistök á elleftu stundu. Á bls. 200 í því fjárlagafrv. sem þm. hafa undir höndum er óskað eftir heimild til að selja eign sem samkvæmt afsali útgefnu 15. okt. 1987 hefur nú þegar verið seld. Það hlýtur að vera mjög erfitt fyrir þingið að veita ráðherrum heimild til að selja eign sem þeir hafa þegar selt og óska ekki eftir í heimildargreinum að fá keypta að nýju svo þeir geti þá selt aftur. Það virðist ekki vera nema ein leið hjá ráðherranum að eiga þess kost að selja þetta á nýjan leik og það er að komast yfir eignina með óvönduðum hætti úr því sem komið er þar sem þeir hafa þegar látið hana af hendi og óska ekki eftir löglegri heimild til að eignast hana á nýjan leik. Það sem um er að ræða er sala á grænfóðurverksmiðjunni í Flatey í Austur-Skaftafellssýslu.

Hv. þm. skal bent á að það orkar a.m.k. tvímælis að þetta sé um þingsköp.

Herra forseti. Ég vek athygli forseta á að á meðan þetta atriði er inni í frv. er gersamlega vonlaust að greiða atkvæði um greinina eins og hún kemur fyrir og ég treysti mér ekki til þess þar sem mér virðist að ofan á stjórnarskrárbrot, sem framið hefur verið, sé óskað eftir heimild til að endurtaka sölu á eign sem ríkið hefur þegar selt.



Herra forseti. Ég sé að allri fjvn. hefur orðið á. Það væri nóg ef einhver einn úr fjvn. hafnaði því, sem formaðurinn sagði, að draga þessa till. til baka, þá væri það ekki heimilt. Ég hafði búist við því að heimild til að selja fasteignir Grænmetisverslunarinnar væru í þessu fjárlagafrv. og verð að lýsa yfir vonbrigðum mínum yfir því ef slík handvömm hefur átt sér stað að formaður fjvn. treystir sér ekki til annars en draga till. til baka. Hér er einungis um heimildargrein að ræða þannig að hæstv. ráðherra hefur í hendi sér hvort hann beitir heimildinni. Ég vek athygli á þessu, herra forseti.



Hæstv. forseti. Ég tel að hv. fjvn. fari rétt að að koma í veg fyrir að mistök eigi sér stað ef þau eru sjáanleg að mati fjvn. Ég fagna því að fjvn. hefur komið sér saman um að flytja frv. til að fá heimild Alþingis til að selja eignina Síðumúla 34 í Reykjavík, en ég óska eftir því að það frv. komi ekki fram fyrr en kaupandi er fundinn og fyrir liggja skilmálar fyrir sölunni.



Herra forseti. Ég tek undir orð hv. 2. þm. Vestf. Ólafs Þ. Þórðarsonar. Það er mjög erfitt að taka afstöðu til þessa máls hér í atkvæðagreiðslu um frv. eftir að upplýst hefur verið það sem hann greinir frá varðandi tölul. 4.27 í heimildargrein frv. og upplýst er af ráðherrum fjármála og landbúnaðar að þessi gjörningur sé þegar orðinn sem þarna er óskað eftir heimild á af hálfu ráðuneytanna. Ég vek athygli á þessu og mér finnst þetta ekki eðlilega að verki verið og ætla ekki að ræða þetta efnislega að sinni.



Herra forseti. Hér er að ljúka afgreiðslu fjárlagafrv. fyrir árið 1988. Forsendur þessa frv. eru afar veikar og sumar hverjar reyndar þegar brostnar. Gengismálin eru í uppnámi, tekjuöflunarfrv., önnur meginhlið fjárlaganna, eru enn að velkjast í þinginu ósamþykkt. Mat sérfræðiaðila, svo sem Þjóðhagsstofnunar og Seðlabankans, á efnahagshorfum stangast á. Um eitt eru þessir aðilar þó sammála, þ.e. þá miklu óvissu sem fram undan er. Engar upplýsingar hafa legið fyrir við afgreiðslu fjárlaganna um afgerandi þætti eins og líkur á viðskiptahalla á næsta ári. Við þessar aðstæður væri að sjálfsögðu eðlilegast að hæstv. ríkisstjórn tæki málið til sín að nýju fremur en að láta samþykkja til málamynda fyrirsjáanlega ómarktæk fjárlög. Alþb. vísar allri ábyrgð af slíkum vinnubrögðum á hendur hæstv. ríkisstjórnar. Ég greiði ekki atkvæði.



Hæstv. forseti. Í stuttu máli hefur ríkisstjórnin breytt stefnu sinni frá því að vinna niður halla fjárlaganna á þremur árum í það að ná halla fjárlaga niður á einu ári. Ég tel að með þessu sé ríkisstjórnin að færa halla fjárlaga og ríkissjóðs yfir á heimilin og atvinnuvegina sem þola ekki frekari álögur en þegar er orðið og ég segi því nei.



Herra forseti. Þáltill. þessi er sams konar og áður hefur verið flutt á undanförnum þingum af utanrmn. og er sams konar og gert samkomulag við Norðmenn á undanförnum árum um heimildir þeirra til loðnuveiða innan íslenskrar efnahagslögsögu. Aðdragandinn er sá að í byrjun loðnuvertíðar 1987–1988 var leyfilegt heildaraflamagn ákveðið 500 þús. lestir, en að loknum frekari rannsóknum var í þessum mánuði ákveðin 550 þús. lesta aukning heildaraflamagns. Norðmenn eiga samkvæmt samkomulagi Íslands og Noregs um fiskveiði- og landgrunnsmál rétt á hlutdeild í viðbótarmagninu og það þykir haganlegt nú eins og áður að hluti þess verði veiddur nú á vetrarvertíðinni fremur en það leggist við veiðiheimildir Norðmanna á næstu sumarvertíð. Eins og ég sagði í upphafi er þessi till. hliðstæð tillögum sem áður hafa verið fluttar og utanrmn. hefur verið sammála um að flytja hana nú með sama hætti og áður hefur gerst.